

**HRVATSKA UDRUGA RAVNATELJA OSNOVNIH ŠKOLA**

**10040 Zagreb, Sv. Leopolda Mandića 55**

TEL: 01/ 285 16 15; 285 23 51

FAX: 01/ 295 06 06

E-MAIL: [skole@os-astarcevica-zg.skole.hr](mailto:skole@os-astarcevica-zg.skole.hr)

www. huros.skole.hr

Ministar znanosti, obrazovanja i sporta prof. dr. sc. Vedran Mornar sa suradnicima, pomoćnicom ministra Sabinom Glasovac i načelnicom Zdenkom Čukelj, primio je 1. srpnja 2014. predstavnike Predsjedništva Hrvatske udruge ravnatelja osnovnih škola – predsjednika Hrvatske udruge ravnatelja Nikicu Mihaljevića, tajnika Boru Šarušića i dopredsjednika Vinka Grgića.

Razgovaralo se o Pravilniku o tjednim radnim obvezama učitelja i stručnih suradnika u osnovnoj školi i problemima koje imamo u pripremi nove školske godine i viškovima učitelja te o statusu i položaju ravnatelja i odredbi članka 126. Zakona koji je vezan uz datum 31. 12. 2014. godine.

Nakon ponovno iskazane čestitke na preuzimanju važne i odgovorne dužnosti i želje za obostrano boljom i uspješnijom suradnjom od strane predstavnika HUROŠ-a, gosp. Ministar se zahvalio na podršci i pismu koje je primio nakon imenovanja (pismo Predsjedništva nalazi se na mrežnoj stranici [www.huros.hr](http://www.huros.hr)) i naglasio je da će mu partnerstvo i suradnja s Udrugama ravnatelja biti od presudne važnosti u kreiranju obrazovne politike.

Izrazili smo žaljenje da se kod javne rasprave Pravilnika o tjednim radnim obvezama učitelja i stručnih suradnika nisu uvažili još neki prijedlozi HUROŠ-a kao što su: priznavanje kao redovne nastave satničarskih i voditeljskih poslova uzimajući u obzir sve razrede predmetne i razredne nastave, vođenje školskog zbora, vođenje školske zadruge, rad učitelja na dvije škole, zaduženje učitelja matematike i sl. Na žalost, samo su razrednički poslovi priznati kao redovna nastava. Isto tako ukazano je da se Pravilnik za osnovne škole znatno razlikuje od Pravilnika o normi za srednje škole, a radi se o istim poslovima.

Gospodina Ministra smo upoznali s činjenicom da Udruga već godinama pokušava riješiti status i položaj ravnatelja u društvu i da smo zbog neriješenog statusa podnijeli Ustavnu tužbu prije tri godine koja do danas nije riješena. Prije dva mjeseca bivši ministar je imenovao radnu skupinu za izradu novog zakona o osnovnom školstvu koja se do danas nije sastala. Izrazili smo sumnju da se, kako je planirano, do zadnjeg kvartala može izraditi i usvojiti kvalitetan novi zakon za osnovno školstvo te smo predložili Ministru da se odredba u članku 126. postojećeg Zakona (31. 12. 2014. ) treba uredbom izmijeniti i pomaknuti dok se ne steknu uvjeti za provedbu licenciranja, budući je tek nedavno formirana radna skupina za licenciranje. Ministar Mornar se složio s prijedlogom te se očekuje prolongiranje navedenog roka.

Sastanak je završio u 13,00 sati.

Zapisnik sastavio tajnik HUROŠ-a:

Boro Šarušić, prof.

Predsjednik HUROŠ-a

Nikica Mihaljević, prof.